በአዲስ አበባ አዲስ የፍጥነት መቆጣጠሪያ ቴክኖሎጂ በመስከረም ሥራ ላይ ሊውል ነው
ብስክሌትን ጨምሮ ሞተር አልባ ተሽከርካዎችን የሚገዛ ስትራቴጂ ዝግጅት ተጀምሯል
ከመስከረም 2009 ዓ.ም. ጀምሮ የፍጥነት ወሰን መቆጣጠሪያ ቴክኖሎጂ (Speed Radar Gun) ተግባራዊ እንደሚሆን፣ የአዲስ አበባ ትራንስፖርት ፕሮግራሞች ማስተባበሪያ ጽሕፈት ቤት አስታወቀ፡፡ጽሕፈት ቤቱ ለሪፖርተር እንዳስታወቀው፣ የራዳር ቴክሎጂው በኢትዮጵያ ለመጀመርያ ጊዜ ሥራ ላይ ይውላል፡፡ በመሆኑም በትራፊክ ደንብ አስከባሪዎች እጅ የሚያዝ የፍጥነት መቆጣጠሪያ ራዳር ግዥ ተፈጽሞ የሙከራ ትግበራው ሊጀመር ዝግጅቱ ተጠናቋል፡፡የጽሕፈት ቤቱ ደንብ ማስከበር ክፍል ኃላፊ አቶ ተስፋዬ ሀብቴ ለሪፖርተር እንደገለጹት፣ እስካሁን 20 በእጅ የሚያዙ የፍጥነት መቆጣጠሪያ ራዳሮች በአምስት ሚሊዮን ብር ተገዝተዋል፡፡ ከብሉምበርግ ፋውንዴሽን የሚለገሱትን ሰባት ራዳሮች ጨምሮ፣ በከተማዋ ዋና የፍጥነት ወሰን ደንብ ጥሰት በሚታይባቸው አካባቢዎች የቁጥጥር ሥራው ይጀመራል ብለዋል፡፡የሩሲያ ሥሪት የሆኑት የፍጥነት መቆጣጠሪያ ራዳሮቹን አጠቃቀም በተመለከተ በሁለት ዙር ለ130 ሕግ አስከባሪዎች ሥልጠና መሰጠቱን ያስረዱት አቶ ተስፋዬ፣ አሁን የተገዙት ራዳሮች አተጋገበርና ውጤታማነት ታይቶ ተጨማሪ ግዥ ሊፈጸም እንደሚችል አስታውቀዋል፡፡ራዳሮቹ ከ30 እስከ 180 ሜትር ባለ ርቀት ክልል ውስጥ የፍጥነት ወሰንን ለመቆጣጠር የሚያስችሉ ሲሆኑ፣ ጥፋት የፈጸመውን ተሽከርካሪ ለይተው ባለቀለም ፎቶግራፍና ቪዲዮ በማንሳት መረጃ እንደሚያቀነባብሩ ታውቋል፡፡ በመሆኑም በሁለቱም የመንገድ አቅጣጫዎች የሚመላለሱ ተሽርካሪዎችን የፍጥነት ወሰን ለመለካትና ከተፈቀደው በላይ የሚያሽከረከሩ ሲገኙም፣ ጥፋታቸው በጽሑፍ ታትሞ መውጣት የሚችልበት የኮምፒውተር ሶፍትዌር አብሮ እንደተዘጋጀም ተገልጿል፡፡በከተማዋ ዋና ዋና መንገዶች በሚተከሉና በሚለጠፉ ምልክቶች መሠረት ከፍተኛው የፍጥነት ወሰን በሰዓት 50 ኪሎ ሜትር እንደሚሆን ታውቋል፡፡ይህም ሲባል በቤተ እምነቶች፣ በትምህርት ቤቶች፣ በመኖሪያ አካባቢዎችና በመሳሰሉት የፍጥነት ወሰኑ እንደ ሁኔታው ይለያያል፡፡ ከዚህ በተጨማሪም ከዚህ ቀደም በሰዓት 80 ኪሎ ሜትር ያህል የነበረው የቀለበት መንገድ (መካከለኛው መስመር) ወደ 70 ዝቅ እንደሚደረግም ታውቋል፡፡ ይህ ባልተገለጸበት ወቅት ግን በነበረው በ80 ኪሎ ሜትር በሰዓት ይወሰናል ተብሏል፡፡በሌላ በኩል ጽሕፈት ቤቱ አማራጭ የትራንስፖርት አማራጭ እንደሆኑ ከሚታሰቡት መካከል ሞተር አልባ ተሽከርካሪዎችን አገልግሎት ለማስፋፋት የሚያስችል አዲስ ስትራቴጂ እየተዘጋጀ እንደሚገኝ አስታውቋል፡፡ሞተር አልባ ተሽከርካሪዎቹ በከተማው ከሚታየው የትራንስፖርት መጨናነቅ ብሎም ከሚደርሰው አደጋ አኳያ፣ በከተማው ነዋሪዎች ዘንድ በተደረገ ቅኝት ተጠቃሚዎች የሞተር አልባ ተሽከርካሪዎች አገልግሎት እንዲስፋፋ ፍላጎት ማሳየታቸውን፣ ጽሕፈት ቤቱ ማረጋገጡን አስታውቋል፡፡  